钦定古今图书集成/明伦汇编/闺媛典/第350卷 > 《纂文》 > 贾午
## 钦定古今图书集成/明伦汇编/闺媛典/第350卷 > 《纂文》 > 贾午

按《晋书贾充传》：贾午，充少女也。韩寿字德真，美姿貌，
善容止，贾充辟为司空掾。充每䜩宾寮，其女辄于青
璅中窥之，见寿而悦焉。问其左右，识此人不？有一婢
说寿姓字，云“是故主人。”女大感想，发于寤寐。婢后往
寿家，且说女意，并言其女光丽艳逸，端美绝伦。寿闻
而心动，便令为通殷勤。婢以白女，女遂潜修音好，厚
相赠结，呼寿夕入。寿劲捷过人，逾垣而至，家中莫知，
惟充觉其女悦畅异于常日。时西域有贡奇香，一著
人，经月不歇。帝甚贵之，惟以赐充及大司马陈骞。其
女密盗以遗寿。充寮属与寿燕处，闻其芬馥，称之于
充。自是充意知女与寿通，而其门阁严峻，不知所由
得入。乃夜中阳惊有盗，因使循墙以观其变。左右白
曰：“无馀异，惟东北角如狐狸行处。”充乃考问女之，左
右具以状对。充秘之，遂以女妻寿。官至散骑常侍、河
南尹。元康初卒。子谧为充嗣。